༄། །བདེ་མཆོག་ལྷན་ཅིག་སྐྱེས་པའི་སྒྲུབ་ཐབས་བདེ་ཆེན་ཡེ་ཤེས་ཀྱི་རྣམ་རོལ་བཞུགས།།
དབང་སྔོན་ཞུ་བའི་ཆུ་གཏེར་ཆེ། །འཁྲུགས་པའི་རྦ་རླབས་ལོངས་པ་ལྟའི། །ཧེ་རུ་ཀ་དཔལ་གར་གྱི་རོལ། །རྣམ་པར་བསྒྱུར་བ་དེ་ལ་འདུད། །རང་བྱིན་རླབས་པའི་པྲ་སེ་ནས། །དཔྱོད་ལྡན་མིག་ལ་བདུད་རྩིའི་རྒྱུན། །འབེབས་ལ་གཞན་དྲིང་མི་འཇོག་པའི། །བསྙེན་ཐབས་ཟབ་པའི་མན་ངག་བཤད། །འདིར་གྲུབ་པའི་སློབ་དཔོན་དྲིལ་བུ་ཞབས་ཀྱི་བཞེད་གཞུང་ལྟར་རང་བྱིན་གྱིས་བརླབ་པའི་སྒོ་ནས་ལྷན་སྐྱེས་བདེ་བའི་དཔལ་ཉམས་སུ་བསྟར་པར་འདོད་པ་དག་གིས། འདི་ཉིད་ཀྱི་བྱིན་རླབས་དབང་བསྐུར་ཐོབ་པར་བྱས་ཏེ། དུར་ཁྲོད་ལ་སོགས་པའི་གནས་སུ། རྣལ་འབྱོར་གྱི་ཡོ་བྱད་ཚང་བར་བསགས། བདེ་བའི་སྟན་ལ་འདུག བསམ་པ་བཟང་པོ་དང་ལྡན་པས་བསྒྲུབ་པར་བྱ་བའི་རིམ་པ་ནི་གསུམ་སྟེ། སྦྱོར་བ་སྐྱབས་འགྲོ་སེམས་བསྐྱེད། དངོས་གཞི་བསྐྱེད་རྫོགས་ཟུང་འཇུག རྗེས་གཏོར་མའི་རྣལ་འབྱོར་རོ། །དང་པོ་ནི། འགྲོ་རྣམས་བསྒྲལ་འདོད་བསམ་པ་ཡིས། །སངས་རྒྱས་ཆོས་དང་དགེ་འདུན་ལ། །བྱང་ཆུབ་སྙིང་པོའི་བར་དུ་ནི། །རྟག་པར་བདག་ནི་སྐྱབས་སུ་མཆི། །ཤེས་རབ་སྙིང་རྗེ་དང་བཅས་པས། །བརྩོན་པས་སེམས་ཅན་དོན་དུ་བདག །སངས་རྒྱས་མདུན་དུ་གནས་བྱས་ནས། །བྱང་ཆུབ་མཆོག་ཏུ་སེམས་བསྐྱེད་བགྱིད། །ཅེས་པ་ལན་བདུན་ནམ་ལྔའམ་གསུམ་ཡིད་དང་འདྲེ་བར་བྱའོ། །གཉིས་པ་ནི། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། བདག་དང་དངོས་པོའི་ཆོས་ཐམས་ཅད་རང་བཞིན་གྱི་སྟོང་པ་ཉིད་དུ་གྱུར། སྟོང་པའི་ངང་ལས། རི་རབ་ཀྱི་སྟེང་དུ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ། རང་ཉིད་སྐད་ཅིག་གིས་དཔལ་འཁོར་ལོ་སྡོམ་པ་ལྷན་ཅིག་སྐྱེས་པ་སྐུ་མདོག་སྔོན་པོ་ཞལ་གཅིག་ཕྱག་གཉིས་པ། ཞབས་གཡས་བརྐྱངས་པས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམས་པས་འཇིགས་བྱེད་སྔོན་པོའི་དཔྲལ་བ་མནན་པ། ཕྱག་གཡས་རྡོ་རྗེ་དང་གཡོན་དྲིལ་བུ་འཛིན་པས་ཡུམ་ལ་འཁྱུད་པ། མཆེ་བ་ཅུང་ཟད་གཙིགས་ཤིང་སྤྱན་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང་ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། མི་མགོ་སྐམ་པོ་ལྔས་དབུ་བརྒྱན་ཅིང་རློན་པ་ལྔ་བཅུས་དོ་ཤལ་བྱས་པ། རུས་པའི་ཕྱག་རྒྱ་དྲུག་གིས་བརྒྱན་ཅིང་སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པའོ། །དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ། ཞལ་གཅིག་ཕྱག་གཉིས་སྤྱན་གསུམ་མ། གཅེར་བུ་སྐྲ་གྲོལ་ཞིང་ཐོད་པ་སྐམ་པོ་ལྔས་དབུ་རྒྱན་དང་། ཐོད་སྐམ་ལྔ་བཅུས་དོ་ཤལ་ཅན། རུས་པའི་ཕྱག་རྒྱ་ལྔས་བརྒྱན་པ། ཁ་ཊྭཱཾ་ག་དང་ཐོད་པས་མཚན་པའི་ཕྱག་གཡོན་པས་ཡབ་ཀྱི་མགུལ་ནས་འཁྱུད་ཅིང་། གཡས་རྡོ་རྗེ་དང་བཅས་པའི་སྡིགས་མཛུབ་སྟེང་གི་ནམ་མཁའ་ལ་འཕྱར་བ། ཞབས་གཡས་པ་ཡབ་ལ་འཁྱུད་ཅིང་། གཡོན་ཡབ་དང་ལྷན་ཅིག་ཏུ་བརྐྱང་བ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར་པའི་སྤྱི་བོར་པད་ཟླའི་གདན་ལ་བླ་མ་མི་བསྐྱོད་པའི་གཟུགས་ཅན་གྱིས་དབུ་བརྒྱན་ཅིང་། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་སྔོན་པོས་མཚན་པར་གྱུར། ཐུགས་ཀའི་ཧཱུྃ་ལས་འོད་འཕྲོས་འགྲོ་བ་མ་ལུས་པའི་དོན་བྱས། ཚུར་འདུས་ཧཱུྃ་ལ་ཐིམ། ཧཱུྃ་ལ་སྔགས་ཀྱི་འཕྲེང་བས་བསྐོར་བར་གྱུར། དེ་ལྟར་ལྷ་སྔགས་དང་བཅས་པ་གསལ་བའི་ངང་དུ་ཇི་ཙམ་གནས་ཀྱི་བར་དུ་མཉམ་པར་བཞག དེས་དུབ་ན་བཟླས་བརྗོད་ལ་འཇུག་པར་བྱ་སྟེ། ལས་དང་རྗེས་སུ་མཐུན་པའི་ཕྲེང་རྡོག་རྣམས་དམ་པ་རིགས་བརྒྱ་དང་། མདོ་འཛིན་ཁྱབ་བདག་རྡོ་རྗེ་སེམས་དཔར་གསལ་བ་ལ། ཨོཾ་རུ་ཙི་ར་མ་ཎི་པྲ་ཝརྟ་ན་ཡེ་སྭཱ་ཧཱ། ཞེས་པ་ཉེར་གཅིག་གིས་བྱིན་གྱིས་བརླབས། གཡོན་པའི་མཐེབ་མཛུབ་ཀྱིས་བགྲང་ཞིང་། ཨོཾ་ཧྲཱིཿཧ་ཧ་ཧུྃ་ཧཱུྃ་ཕཊ྄། ཅེས་བཟླའོ། །དེའི་དམིགས་པ་ནི། ས་བོན་སྔགས་འཕྲེང་མཐིང་ག་ལས་འོད་ཟེར་སྔོན་པོ་དཔག་མེད་འཕྲོས་པས། སེམས་ཅན་ཐམས་ཅད་ཀྱི་སྡུག་བསྔལ་དང་སྡུག་བསྔལ་གྱི་རྒྱུ་རྐྱེན་མ་ལུས་པ་ཞི་བར་བྱས། སངས་རྒྱས་བྱང་སེམས་ཐམས་ཅད་ཀྱི་ཐུགས་རྗེ་དང་བྱིན་རླབས་ནུས་མཐུ་ཐམས་ཅད་ཚུར་བསྡུས་ཧཱུྃ་དང་སྔགས་འཕྲེང་ལ་ཐིམ་པས་བདག་ཉིད་བྱིན་གྱིས་རློབས་པར་བསམས་པ་ནི་དམ་ཚིག་གི་བཟླས་པའོ། །ཡང་ན། སྔགས་འཕྲེང་སྦོམ་པ་སྒྲོའི་ཆུན་པོ་ལྟ་བུ་ཡབ་ཀྱི་སྐུའི་དབྱིབས་བརྒྱུད། རྡོ་རྗེའི་ལམ་ནས་པདྨར་ལྷུང་བ་ཡུམ་གྱི་དབུ་མའི་ལམ་བརྒྱུད། ཞལ་ནས་ཡབ་ཀྱི་ཞལ་དུ་ཞུགས་པ་མགལ་མེ་འཁོར་བའི་རྣམ་པ་ལ་དམིགས་པ་གཏད་ཅིང་བཟླ་སྟེ་ཁྱོགས་སམ་དོ་ལིའི་བཟླས་པའང་ཟེར་རོ། །ཡང་ན་སྔ་མ་དེ་གོ་ལྡོག་སྟེ་ཡབ་ཀྱི་ཞལ་ནས་ཡུམ་གྱི་ཞལ་དུ་བརྒྱུད་དེ། པདྨ་ནས་རྡོ་རྗེ་འཁོར་བ་ཁྲོ་བོའི་བཟླས་པའོ། །ཁྱོགས་ཀྱི་བཟླས་པའི་དམིགས་པ་འབྱོངས་ན་འཛག་གེགས་སོགས་འབྱུང་སྲིད་པས་ཕྱི་མ་འདི་གེགས་སེལ་དུའང་འགྱུར་རོ། །བཟླ་ཚུལ་གསུམ་གང་ལ་མོས་པ་དེ་བྱ་ཡི། ཐུན་རེ་ལ་གསུམ་ག་མི་དགོས། ཐུན་འཇོག་ཁར་ཡི་གེ་བརྒྱ་པས་ལྷག་ཆད་སོགས་སྐྱོན་རྣམས་སེལ། སྐྱོན་གང་ཡིན་ཅེ་ན། ཧ་ཅང་མྱུར་བ། ཧ་ཅང་དལ་བ། ཧ་ཅང་སྒྲ་ཆེས་པ། ཧ་ཅང་ཆུང་བ། མི་ཚིག་གིས་བར་དུ་ཆོད་པ། སེམས་གཡེང་བཞིན་དུ་བཟླ་བ། གུག་བསྐྱེད་དང་། ཀླད་ཀོར་དང་། ཚེག་དྲག་དང་། རིང་ཐུང་ཉམས་པ། རྣམ་པར་གཡེང་བ་སྟེ་སྐྱོན་བརྒྱད་པོ་དང་བྲལ་བས་སྔགས་ལེགས་པར་བཟླ་བ་གནད་ཀྱི་དམ་པའོ། །གྲངས་ཚད་ནི། རྩ་རྒྱུད་ལས། ས་སྟེང་ན་ནི་རིན་ཆེན་བཞི། །འཕྲེང་བའི་སྔགས་ནི་དམ་པའོ། །ཞེས་རིན་ཆེན་རྣམ་བཞིའི་ནང་ཚན་བཅོམ་ལྡན་འདས་ཀྱི་ཉེ་བའི་སྙིང་པོ་ཡི་གེ་བདུན་པ་འདི་ལྟ་བུ་ལ། འཁོར་ལོའི་གསང་སྔགས་འབུམ་བཟླ་ཞིང་། །རང་གི་ལྷ་ཡང་འབུམ་དུ་བཟླ། །ཞེས་གསུངས་པའི་དབང་དུ་བྱས་ན་འབུམ་ཕྲག་ཅིག་གྲངས་བསྙེན་གྱི་ཚད་དུ་བཤད་པ་དང་། རྩོད་ལྡན་བཟླས་པ་བཞི་འགྱུར་རོ། །ཞེས་པས་བཞི་འབུམ་བཟླ་བར་བཤད་ཀྱང་། ད་ལམ་འདིར། མཁས་པས་གསང་སྔགས་ཡི་གེ་ནི། །བཅོ་ལྔ་མན་ཆད་གྲངས་རྣམས་ལ། །ཡི་གེ་སྡོམས་སུ་ཅི་ཡོད་པ། །དེ་སྙེད་འབུམ་ཕྲག་བཟླས་བརྗོད་བྱ། །ཞེས་གསུངས་པའི་རྗེས་སུ་འབྲང་སྟེ་ཡི་གེ་བདུན་པོ་ལ་འབྲུ་འབུམ་བཟླས་ན་ལེགས་སོ། །དེ་ལྟར་སྐད་ཅིག་ཙམ་གྱིས་ལྷར་ལངས་པ་དེའི་ངང་ནས་བཟླས་པའི་མཐར་ལྷའི་རྣམ་པ་དེ་འོད་དུ་ཞུ་ནས་སྔགས་ལ་ཐིམ། སྔགས་ཧཱུྃ་ཡིག་ལ། དེའི་རིང་པོ་དང་བཅས་ཞབས་ཀྱུ་ཧའི་ཁོག་པ་ལ། དེ་མགོ་བོ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ་ཐིམ། དེ་ཡང་མི་དམིགས་པའི་ངང་ལ་བཞག་སྟེ། དུས་གསུམ་གྱི་རྣམ་རྟོག་གིས་མ་བསླད། དུག་གསུམ་གྱི་ཉོན་མོངས་པས་མ་རེག བྱིང་རྒོད་རྨུགས་གསུམ་གྱིས་མ་གོས། བཅས་བཅོས་ཀྱི་དམིགས་གཏད་བཤིག་ནས། ལྷོད་ཀྱིས་གློད། ཤིགས་ཀྱིས་བཤིག་ནས་ཇི་ཙམ་གནས་པའི་བར་དུ་མཉམ་པར་བཞག ཡང་སྐད་ཅིག་གིས་སྔར་བཞིན་ལྷར་ལངས་པ་དེ་སྔར་བཞིན་འོད་གསལ་དུ་བཅུག དེ་ལྟར་ལྷར་ལྡང་བ་དང་། འོད་གསལ་དུ་འཇུག་པ་སྟེ། དེ་ལྟ་བུའི་ལྡང་འཇུག་ལ་རིམ་པར་བསླབ། ནམ་ཞིག་གོམས་པར་གྱུར་ཚེ་བསྐྱེད་པའི་རིམ་པ་དང་རྫོགས་པའི་རིམ་པ་ཟུང་དུ་ཚུད་དེ་རྡོ་རྗེ་ཐེག་པའི་ལམ་ངོ་མ་བརྙེད་པར་འགྱུར་རོ། །རང་བྱིན་རླབས་ཀྱི་སྐབས་འདི་ཧཱུྃ་ཡིག་གི་ས་བོན་ལས་ལྷན་སྐྱེས་བསྐྱེད་པ་ནི་གཟུ་ལུམ་ཡིན་པས་མ་དག་པ་སྟེ། སློབ་དཔོན་རྡོ་རྗེ་དྲིལ་བུ་པའི་རང་བྱིན་རླབས་ཀྱི་གཞུང་ལས། བརྫུས་ཏེ་བྱུང་བའི་སེམས་ཅན་བཞིན། །ས་བོན་མེད་པའི་རྣམ་པར་བསྒོམ། །ཞེས་གསུངས་པ་དང་དངོས་སུ་འགལ་བའི་ཕྱིར་རོ། །དེ་བས་ན་བསྐྱེད་ཆོག་འདི་བཞིན་དུ་མཛད་པར་རིགས་སམ་མི་རིགས་རྣམ་དཔྱོད་དང་ལྡན་པ་དག་གིས་མཁྱེན་པར་ཟད་དོ། །ཐུན་སྡུད་ཚེ་འོད་གསལ་ལས་ཆུ་ལས་ཉ་ལྡང་བ་བཞིན། སྐད་ཅིག་གིས་ཧེ་རུ་ཀ་དཔའ་བོ་གཅིག་པའི་རྣམ་པར་ལངས་ཏེ། དགེ་བ་འདི་ཡིས་མྱུར་དུ་བདག །འཁོར་ལོ་སྡོམ་པ་འགྲུབ་གྱུར་ཏེ། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཉེས་ལྟུང་དྲི་མས་མ་གོས་ཤིང་། །རླབས་ཆེན་སྤྱོད་པ་རྫོགས་པ་དང་། །ཧེ་རུ་ཀ་དང་མཉམ་པ་ཡི། །གོ་འཕང་ཚེ་འདིར་ཐོབ་པར་ཤོག །སློབ་དཔོན་བྷུ་རི་པའི་རྒྱུད་བཤགས་རྒྱས་པའམ། མདོར་བསྡུ་ན། འཆི་ཚེ་མགོན་དང་དཔའ་བོ་མ་ཚོགས་ཀྱིས། །མེ་ཏོག་རྒྱལ་མཚན་གདུགས་སོགས་ཐོགས་ནས་ཀྱང་། །རོལ་མོའི་སྒྲ་དང་གླུ་དབྱངས་སྣ་ཚོགས་ཀྱིས། །མཁའ་ལ་སྤྱོད་པའི་གནས་སུ་འཁྲིད་པར་ཤོག །ཅེས་སོགས་དང་། ཤིས་བརྗོད་བྱའོ། །གསུམ་པ་ནི། འདས་གཏོར་དང་འཇིག་རྟེན་པའི་གཏོར་མ་ལག་ལེན་ལྟར་བཤམས། གཏོར་མའི་འོག་ཏུ་ཡཾ་རཾ་ཀཾ་ལས། རླུང་དང་མེ་དང་མགོ་སྒྱེད་ཀྱི་སྟེང་དུ། ཨ་ལས་པདྨའི་སྣོད་ཕྱི་དཀར་ལ་ནང་དམར་བའི་དཔྲལ་བ་རང་ལ་བསྟན་པ་ཡངས་ཤིང་རྒྱ་ཆེ་བའི་ནང་དུ། རཾ་ལས་ཉི་མའི་དཀྱིལ་འཁོར་གྱི་དབུས་དང་ཕྱོགས་བཞིར། གཽ ཀུ། ད། ཧ། ན་ལས་ཤ་ལྔ། དེའི་ཁར། བི། མུ། ཤུ། མ། ར་ལས་བདུད་རྩི་ལྔ། དེའི་ཁར། ཧཱུྃ་བྷྲཱུྃ་ཛྲྀཾ་ཨཾ་ཁཾ་ལས་ཡེ་ཤེས་ལྔ། རླུང་གིས་མེ་སྦར་བས་ཤ་ལྔ་དང་བདུད་རྩི་ལྔ་ཁོལ་བའི་རླུང་གིས་འཁོར་འདས་ཀྱི་བཅུད་ཐམས་ཅད་བསྡུས་ནས་འོད་དུ་ཞུ་བས་ཟག་མེད་ཡེ་ཤེས་ཀྱི་བདུད་རྩིའི་རྒྱ་མཚོར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿལན་གསུམ་བརྗོད་པས་བྱིན་གྱིས་བརླབས། འབར་བའི་ཕྱག་རྒྱ་དཔྲལ་བའི་ཐད་ཀྱི་གཡོན་ཕྱོགས་སུ་བསྐོར་ཞིང་། ཕེཾ་ཞེས་དྲག་པོར་བརྗོད། རང་གི་སྙིང་ག་ནས་འོད་ཟེར་འཕྲོས་པས། བླ་མ་དང་འཁོར་ལོ་སྡོམ་པའི་ལྷ་ཚོགས། ཡུལ་ཉི་ཤུ་རྩ་བཞི་དང་། དུར་ཁྲོད་ཆེན་པོ་བརྒྱད་ན་གནས་པའི་དཔའ་བོ་དང་མཁའ་འགྲོ། འཇིག་རྟེན་དྲེགས་པའི་འཁོར་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར་བཛྲ་ས་མཱ་ཛཿ ཞེས་སྤྱན་དྲངས། རྡོ་རྗེའི་ཐལ་མོ་ཁ་གྱེན་དུ་བསྟན་ཏེ། ཨོཾ་བཛྲ་ཨཱ་ར་ལི་ཧོཿཛཿཧཱུྃ་བཾ་ཧོཿབཛྲ་ཌཱ་ཀི་ནཱི་ས་མ་ཡ་སྟྭཾ་དྲྀ་ཥྱཱ་ཧོཿ ཞེས་ལན་བདུན་གྱིས་ཡེ་ཤེས་པ་དང་། ཨོཾ་ཁ་ཁ། ཁཱ་ཧི་ཁཱ་ཧི། སརྦ་ཡཀྵ། རཀྵ་ས། བྷཱུ་ཏ། པྲེ་ཏ། པི་ཤ་ཙ། ཨུཥྨནྟ། ཨ་པཥྨ་ར། བཛྲ་ཌཱ་ཀ ཌཱ་ཀི་ནྱཱ་ད་ཡ། ཨི་དཾ་བ་ལིཾ་གྲྀ་ཧྞནྟུ། ས་མ་ཡ་རཀྵནྟུ། མ་མ་སརྦ་སིདྡྷི་མྨེ་པྲ་ཡཙྪནྟུ། ཡ་ཐཻ་ཝཾ། ཡ་ཐེཥྚཾ། བྷུཉྫ་ཐ། ཁ་ད་ཐ། པི་ཝཱ་ཐ། ཛི་གྷྲ་ཐ། མ་ཏི་ཀྲ་མ་ཐ། མ་མ་སརྦ་ཀརྟ་ཡ། སཏྶུ་ཁཾ། བི་ཤུདྡྷེ། ས་ཧ་ཡི་ཀ་བྷ་ཝནྟུ། ཧཱུྃ་ཧཱུྃྃ་ཕཊ྄་སྭཱ་ཧཱ། ཞེས་ལན་གསུམ་གྱིས་འཇིག་རྟེན་པ་རྣམས་ལ་བསྔོས། བླ་མ་ལྷ་དང་ཌཱ་ཀི་མ། འཁོར་བཅས་གཏོར་མ་འདི་བཞེས་ལ། མཆོག་དང་ཐུན་མོང་དངོས་གྲུབ་ཀུན། །མྱུར་བ་ཉིད་དུ་སྩལ་དུ་གསོལ། །ཞེས་ཡེ་ཤེས་པ་དང་། དམ་ཅན་རྒྱ་མཚོ་ཁྱེད་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང་། །དཔལ་དང་གྲགས་དང་སྐལ་བ་བཟང་། །ལོངས་སྤྱོད་རྒྱ་ཆེན་ཀུན་ཐོབ་ཅིང་། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་སྩལ་དུ་གསོལ། །ཞེས་གཏོར་མགྲོན་འཇིག་རྟེན་པ་རྣམས་ལ་འཕྲིན་ལས་བཅོལ། བཛྲ་མུཿ མགྲོན་ཡེ་ཤེས་པ་བདག་ལ་ཐིམ་ཞིང་། འཇིག་རྟེན་པ་རྣམས་རང་གནས་སུ་གཤེགས་པར་གྱུར་ཞེས་ལག་པའི་རྒྱབ་བསྟན་པའི་སེ་གོལ་གཏོག འཇིག་རྟེན་པའི་གཏོར་མ་ཕྱི་རོལ་གྱི་ས་གཙང་སར་བསྐྱལ། འདས་གཏོར་དངོས་གྲུབ་ཀྱི་དོན་དུ་ལོངས་སྤྱད། བསྙེན་མཚམས་ལྟ་བུ་ཞག་སྦྲེལ་རྒྱུ་ཡིན་ན་མཐེབ་ཀྱུ་ཉིན་རེ་བཞིན་གསོ། འཇིག་རྟེན་པའི་གཏོར་མ་གསར་པ་རེ་རེ་གཏོང་། བཟླས་བརྗོད་ཐུན་བཞིར་མཛད་ན་ཐུན་དང་པོ་གསུམ་ལ་ཉེར་བསྡུ་ཡན་དང་། སྲོད་ཐུན་ལ་ཡི་དམ་དང་ཆོས་སྲུང་ལ་གཏོར་བསྔོ་བྱེད་པ་ཕྱག་ལེན་ཡིན། དེ་ལྟར་ལྷན་སྐྱེས་ཀྱི་བསྙེན་ཐབས་ཉུང་ངུ་སྡུས་པ་འདི་ནི། བླ་ཆེན་འཛམ་གླིང་པ་སྐུ་མཆེད་ཀྱིས་བཀའ་གནང་བ་དང་དུ་བླངས་ཏེ། ཀུ་སཱ་ལིའི་སྤྲང་པོ་བུདྡྷའི་མིང་ཅན་གྱིས། མང་ཡུལ་རི་བོ་དཔལ་འབར་གྱི་འདབས། རག་མ་བྱང་ཆུབ་རྫོང་གྱི་ལྷ་ཞོལ། རྫ་རིན་ཆེན་སྤུངས་པའི་ཕུག་ནང་དུ་སྦྱར་བའི་དགེ་བས་མར་གྱུར་སེམས་ཅན་ཐམས་ཅད་ཤྲཱི་སམྦྷ་རའི་གོ་འཕང་ལ་མྱུར་དུ་རེག་པར་གྱུར་ཅིག། །།
སྡིག་ལྟུང་སྦྱང་ཕྱིར་ཟ་བྱེད་མཁའ་འགྲོའི་སྦྱིན་སྲེག་མཛད་བཞེད་ན།
སྣོད་འོས་པར་མེ་བཤམས། ཏིལ་ནག་འདུ་བྱས་ལ། རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར་ལྟེ་བར་གཏུམ་མོ་ཡེ་ཤེས་ཀྱི་མེ་འབར་བ། སྙིང་གར་སྡིག་པའི་ས་བོན་ཀཾ་ནག་པོའི་རྣམ་པར་གནས་པ་ལ་ལུས་ངག་ཡིད་གསུམ་གྱི་སྡིག་སྒྲིབ་ཐམས་ཅད་འདུས་པར་གྱུར། རྐང་མཐིལ་གྱི་རླུང་གཡོས། གཏུམ་མོ་ཡེ་ཤེས་ཀྱི་མེ་སྦར་བས་སྙིང་གའི་ཀཾ་དེད་ནས་སྣ་སྒོར་ཐོན་སྡིག་པ་རྭ་ཅན་གྱི་རྣམ་པ་ཏིལ་གྱི་ཕུང་པོ་ལ་ཐིམ་པར་གྱུར། ཨོཾ་ཁཎྜ་རོ་ཧི་ཧུཾ་ཧཱུཾ་ཕཊ྄། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ། ཐབ་ཁུང་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང